[{"text_idx": "#000001", "text": "Bydd y Gwasanaeth Iechyd yng Nghymru yn cael trafferth ateb y galw am lawdriniaethau orthopedig oni bai bod newidiadau sylweddol a chyflym yn digwydd yn y ffordd mae gwasanaethau yn cael eu rhedeg, yn o\u0302l y Dirprwy Weinidog Iechyd."}, {"text_idx": "#000003", "text": "Yn o\u0302l Mr Gething mae mwy o gleifion bellach yn cael eu trin, yn fwy llwyddiannus nag erioed o'r blaen, am gyflyrau yn ymwneud a'u hesgyrn, cymalau neu eu cyhyrau."}, {"text_idx": "#000004", "text": "Ond mae'n cydnabod bod rhai cleifion yn aros yn rhy hir am driniaeth."}, {"text_idx": "#000006", "text": "\"Rhaid i ni wneud rhywbeth am y galw yna hefyd. Ry'n ni'n trin mwy o bobl nag erioed, gyda mwy o ganlyniadau llwyddiannus nag erioed."}, {"text_idx": "#000007", "text": "\"Ond y sialens yw, ydyn ni'n gallu cwrdd a\u0302'r galw gyda'r ffordd ry'n ni'n gwneud ein busnes ar hyn o bryd? A'r ateb i hynny yw 'na'.\""}, {"text_idx": "#000008", "text": "Mae'r cynllun orthopedig newydd yn datgan y bydd y system yn ei chael yn anodd ymdopi oni bai bod y gwasanaeth iechyd yn blaenoriaethu adnoddau ar yr achosion mwyaf brys ac ar driniaethau sydd wedi eu profi i elwa cleifion."}, {"text_idx": "#000010", "text": "Mae'r cynllun hefyd yn cynnwys mesurau i geisio gwella iechyd pobl wrth iddyn nhw ddisgwyl am driniaeth. Er enghraifft:"}, {"text_idx": "#000011", "text": "Bydd cleifion a phoen cefn cyffredinol yn derbyn triniaeth yn y gymuned yn unig, a ddim yn cael eu hanfon i'r ysbyty oni bai bod rheswm penodol i wneud hynny;Bydd mwyafrif y cleifion orthopedig yn cael eu categoreiddio yn achosion \"arferol\" - a hynny er mwyn ceisio sicrhau bod yr achosion mwyaf difrifol yn cael eu gweld o fewn chwe wythnos;Bydd cleifion sy'n ysmygu neu'n ordew yn cael cynnig cyrsiau i wella eu hiechyd yn y gobaith, mewn rhai achosion, y bydd eu hiechyd yn gwella digon fel nad oes angen llawdriniaeth."}, {"text_idx": "#000012", "text": "Ond yn o\u0302l Mr Gething, ni fydd cleifion yn cael eu cosbi am beidio cymryd rhan."}, {"text_idx": "#000013", "text": "\"Bydd unrhyw un sy'n ddigon iach i gael llawdriniaeth yn gallu cael y driniaeth yna os a phan sydd ei angen,\" meddai."}, {"text_idx": "#000014", "text": "\"Dyw hyn ddim am gosbi na gwrthod triniaeth i gleifion - mae am sut i gael y gorau allan o'r system, ac allan o adnoddau cyfyngedig.\""}, {"text_idx": "#000015", "text": "Mae'r gwrthbleidiau wedi beirniadu Llywodraeth Cymru yn gyson yngly\u0302n a\u0302 pherfformiad y Gwasanaeth Iechyd ar dargedau yn ymwneud ag amseroedd aros am lawdriniaethau sydd wedi eu trefnu o flaen llaw - hynny yw, sydd ddim yn llawdriniaethau brys."}, {"text_idx": "#000016", "text": "Mae'r cynllun newydd yn dangos bod nifer y cleifion sydd wedi gorfod disgwyl dros 26 wythnos am driniaeth orthopedig wedi cynyddu o ychydig yn llai na 5,000 yn haf 2011 i dros 11,000 erbyn gaeaf 2014."}, {"text_idx": "#000017", "text": "Yn o\u0302l targedau Llywodraeth Cymru dylai neb aros dros 36 wythnos am driniaeth, ond mae'r ffigyrau diweddaraf yn dangos bod dros 27,000 o bobl wedi aros yn hirach na'r cyfnod hwnnw."}, {"text_idx": "#000018", "text": "Ond mae'r cynllun hefyd yn dangos bod nifer y triniaethau orthopedig sydd wedi cymryd lle mewn ysbytai wedi lleihau yn raddol yn ystod y blynyddoedd diwethaf, ac yn nodi bod hynny wedi cael effaith sylweddol ar amseroedd aros."}, {"text_idx": "#000020", "text": "Ychwanegwyd bod sawl ysbyty wedi gorfod gohirio llawdriniaethau orthopedig yn y blynyddoedd diwethaf er mwyn ymdopi a\u0302'r cynnydd yn nifer yr achosion brys."}, {"text_idx": "#000021", "text": "Felly mae'r cynllun orthopedig yn so\u0302n bod angen nid yn unig gwella sut mae gwasanaethau yn cael eu rhedeg ond hefyd bod angen cynyddu capasiti."}, {"text_idx": "#000025", "text": "Dau fachgen yn yr ysbyty gydag 'anafiadau ta\u0302n gwyllt'"}, {"text_idx": "#000030", "text": "Ateb y Galw: Lewis Owen"}, {"text_idx": "#000034", "text": "Yr artist lliwddall sy\u2019n chwarae gyda lliwiau"}]